En person i Grønland er smittet med coronavirus.

Det oplyser formand for Naalakkersuisut Kim Kielsen på et pressemøde.

LÆS OGSÅ Landslæge afslår at teste i lufthavn: Chancen for at finde noget er lille

- Det er helt forventeligt. Personen har været i et risikoområde og har været i hjemmekarantæne siden sin hjemkomst. Der er ikke risiko for smitte til andre i denne sag, siger landslæge Henrik L. Hansen.

Anbefalingerne for at undgå smitte med virus er: God håndhygiejne med håndvask og evt. hånddesinfektion, hvis hænderne er rene og tørre

Undgå kontakt med personer, der har tegn på forkølelse/luftvejsinfektion

Host eller nys i engangslommetørklæde, alternativt i albuebøjningen.

Lad være med at kysse og kramme og at give hånd.

Den smittede bor i Nuuk. Vedkommendes familie var i forvejen i hjemmekarantæne, og det er de forsat. Karantænen fortsætter de næste 14 dage.

Formålet med hjemmeisolation er at forebygge smitte udenfor hjemmet.

Der er ikke yderligere oplysninger om den smittede. Det vides altså ikke, hvor vedkommende er blevet smittet med virussen.

Epidemikommissionen fortæller, at man har forberedt sig på det første smittetilfælde.

- Vi har nøje planlagt situationen. Vi skal håndtere det videre forløb klogt. De næste tre måneder er der epidemi i Europa, så i de næste tre måneder er der risiko for smitte i Grønland, siger Landslæge Henrik L. Hansen.

Flere prøver bliver analyseret i dag

Cirka 25 personer er blevet testet, og de venter lige nu på svar. Prøverne er sendt til Statens Serum Institut, og svaret på dem er klar i morgen.

Og mange flere er på vej, siger landslægen.

– I dag er jeg blevet ringet op adskillige gange allerede - jeg bliver ringet op hver gang, der er et nyt tilfælde. Vi regner med i hvert fald 10 flere prøver i dag, siger Henrik L. Hansen.

Skoler og daginstitutioner lukker ikke

Ifølge landslægen vil der fortsat ikke blive lukket hverken skoler eller daginstitutioner.

- Det har ingen interesse at lukke skoler. Hvis ti drenge samles på et drengeværelse, er det meget værre, end hvis skolen lukker, siger Henrik L. Hansen.

LÆS OGSÅ Overblik: Status på coronavirus

Forud for i dag var seks personer testet. Første gang var 9. marts, hvor tre passagerer ombord på Danmarksflyet var mistænkt for at være smittet med coronavirus.

De tre mistænkte blev testet og sat i karantæne på Hotel Kangerlussuaq, mens prøverne skulle undersøges. Dagen efter viste prøverne, at passagererne ikke var smittet.

11. marts blev yderligere tre personer testet for coronavirus. Den ene var passager på flyet fra Danmark, der landede 9. marts. De to andre havde deltaget i en konference i Toronto i Canada, hvor en person, der var til stede, var smittet med coronavirus.

Testene af de tre personer var dog også negative.

Naalakkersuisut og Epidemikommissionen holder pressemøde klokken 13, hvor de igen vil opdatere om situationen.